
I. Introducere

Conform prevederilor Regulamentului
, Parlamentul European are libertatea de a înfiinţa atâtea comisii câte îi sunt necesare pentru desfăşurarea lucrărilor în sesiune plenară, atât în ceea ce priveşte comisiile permanente, cât şi comisiile temporare sau comisiile speciale, respectiv comisiile de anchetă, subcomisiile sau grupurile de lucru.

Numărul lor poate varia, în funcţie de necesităţile organizatorice ale Parlamentului European. Deoarece sunt numeroase, comisiile Parlamentului European sunt, de asemenea, relativ specializate. 

În practică, Parlamentul European a sporit numărul comisiilor sale permanente succesiv, de la 12, anterior alegerilor directe, la 15, apoi la 20. 

Pe durata mandatului 1999-2004, Parlamentul European a avut 17 comisii, clasificate astfel:

· comisii cu vocaţie economică;

· comisii însărcinate cu principalele politici comune;
· comisii cu vocaţie socială şi culturală; 
· comisii bugetare;
· comisii însărcinate cu cooperarea interguvernamentală.
 În mandatul prezent, numărul comisiilor Parlamentului European este de 20. A fost reînfiinţată Comisia pentru comerţ internaţional, integrată anterior în Comisia pentru afaceri industriale şi s-au divizat fosta Comisie pentru politică regională, transport şi turism şi fosta Comisie pentru afaceri juridice şi Piaţa Internă.

Din septembrie 1979 s-a creat o Comisie ad-hoc pentru drepturile femeii, în principiu temporară, dar al cărei mandat a fost prelungit în mod constant înainte de a deveni o comisie permanentă.

Rolul comisiilor permanente este acela de a examina propunerile de regulamente şi directive comunitare (propuneri legislative), precum şi rapoarte de iniţiative, de a le amenda şi vota, apoi, dacă este cazul, de a redacta un raport care va fi prezentat plenului. O comisie este sesizată fie pe fond, fie pentru aviz.

Fiecare membru al Parlamentului European este, în principiu, membru titular al unei comisii şi membru supleant al altei comisii.

După alegerile directe, un număr de comisii, cum ar fi Comisia pentru ocuparea forţei de muncă şi afaceri sociale sau Comisia pentru mediu, sănătate publică şi siguranţă alimentară, au decis să permită publicului, în fapt ziariştilor şi lobbyştilor, să asiste la întrunirile lor. Toate întrunirile Comisiei pentru drepturile femeii şi egalitatea de gen au fost, de asemenea, publice.

Comisiile parlamentare pregătesc lucrările sesiunilor plenare ale Parlamentului European. Fiecare comisie este alcătuită dintr-un număr care variază între 25 şi 78 de eurodeputaţi, îşi desemnează un preşedinte şi vicepreşedinţi şi dispune de un secretariat. Comisiile Parlamentului European se întâlnesc o dată sau de două ori pe lună la Bruxelles, iar dezbaterile lor sunt publice.

În afara acestor comisii permanente, Parlamentul European mai poate crea subcomisii, comisii temporare şi comisii de anchetă
.

După alegerea sa directă, Parlamentul European a avut tendinţa de a utiliza tot mai mult tehnica comisiilor de anchetă, iar comisiile sale permenente au multiplicat audierile publice de experţi. Astfel, au fost create în mod special o Comisie pentru droguri, una pentru excedentele agricole, o Comisie de anchetă asupra creşterii rasismului şi a xenofobiei, comisii ale căror lucrări au fost larg mediatizate.

Parlamentul European s-a inspirat din tehnicile anglo-saxone de investigaţie parlamentară, precum şi din tradiţiile parlamentare ale Europei continentale, în special din cea franceză.

Comisiile parlamentare mixte întreţin relaţiile cu parlamentele statelor candidate la aderare. În raporturile cu parlamentele altor state terţe s-au constituit delegaţii interparlamentare.

Preşedinţii comisiilor coordonează activitatea acestora în Conferinţa preşedinţilor de comisii.

O altă clasificare împarte comisiile Parlamentului European în:

· comisii de politici interne (BUDG
 – Comisia pentru buget, CONT – Comisia pentru control bugetar, ECON – Comisia pentru afaceri economice şi monetare, EMPL – Comisia pentru ocuparea forţei de muncă şi afaceri sociale, ENVI – Comisia pentru mediu, sănătate publică şi securitate alimentară, ITRE – Comisia pentru industrie, cercetare şi energie, IMCO – Comisia pentru Piaţa Internă şi protecţia consumatorilor, TRAN – Comisia pentru transport şi turism, REGI – Comisia pentru dezvoltarea regională, AGRI – Comisia pentru agricultură şi dezvoltare rurală, PECH – Comisia pentru pescuit, CULT – Comisia pentru cultură şi educaţie, JURI – Comisia pentru afaceri juridice, LIBE – Comisia pentru libertăţi civile, justiţie şi afaceri interne, AFCO – Comisia pentru afaceri constituţionale, FEMM – Comisia pentru drepturile femeii şi egalitatea de gen, PETI – Comisia pentru petiţii);

·  comisii de politici externe (AFET – Comisia pentru afaceri externe, DROIT – Subcomisia pentru drepturile omului, SEDE – Subcomisia pentru securitate şi apărare, DEVE – Comisia pentru dezvoltare, INTA – Comisia pentru comerţ intenaţional);

· comisii temporare (FINP – Comisia temporară pentru problemele politice şi mijloacele bugetare ale Uniunii extinse 2007-2013).

În interiorul comisiilor Parlamentului European se desfăşoară o parte însemnată din activitatea eurodeputaţilor, de pregătire a lucrărilor sesiunii plenare. În cadrul procesului legislativ, comisiile primesc propunerile legislative de la Comisia Europeană. Ele desemnează raportori însărcinaţi cu studierea fundamentării acestor propuneri. Raportorii întocmesc rapoarte, la care ceilalţi membri ai comisiei pot aduce amendamente. După aceasta, comisiile în cauză se pronunţă prin vot. Ele reprezintă astfel primul palier din procesul decizional
.

Ca şi în cazul parlamentelor naţionale, comisiile Parlamentului European joacă un rol considerabil în pregătirea deciziilor sale. Ele se reunesc, în general, în sediul Parlamentului European de la Bruxelles, în timp ce sesiunile plenare ale Parlamentului European se desfăşoară la Strasbourg
. Importanţa comisiilor parlamentare reiese şi din faptul că primelor două săptămâni din fiecare lună alocate lucrărilor din comisii li se acordă la fel de multă importanţă ca şi sesiunii plenare de patru zile organizate la Bruxelles
.

II. Comisiile Parlamentului European şi atribuţiile lor

1. Afaceri Externe

 Atribuţii: 

1. Politica  Externă şi de Securitate Comună (PESC) şi Politica Europeană de Securitate şi de Apărare (PESA); în acest context, este asistată de o subcomisie specializată pe probleme de securitate şi apărare; 

2. relaţiile cu celelalte instituţii şi organisme ale UE, ONU  şi alte organizaţii internaţionale şi adunări interparlamentare pentru domeniile care ţin de competenţa sa; 

3. consolidarea relaţiilor cu statele terţe, în special cu cele care se află în imediata vecinătate a Uniunii, prin programe de cooperare şi de asistenţă de anvergură sau prin acorduri internaţionale, cum ar fi acordurile de asociere şi de parteneriat; 

4. deschiderea, monitorizarea şi încheierea negocierilor de aderare la Uniune a statelor europene; 

5. aspecte legate de protecţia drepturilor omului, protecţia minorităţilor şi promovarea valorilor democratice în statele terţe. În acest scop, comisia este asistată de o subcomisie pentru drepturile omului. Cu respectarea prevederilor reglementărilor relevante, membrii altor comisii şi ai organismelor cu responsabilităţi în acest domeniu vor fi invitaţi să asiste la reuniunile comisiei. 

Comisia coordonează lucrările comisiilor parlamentare comune şi ale comitetelor pentru cooperare parlamentară, precum şi ale delegaţiilor interparlamentare, ale delegaţiilor ad hoc şi ale misiunilor observatorilor la alegeri, care sunt de  competenţa sa. 


Subcomisii:
Drepturile omului;

Securitate şi apărare. 

2. Dezvoltare 

Atribuţii: 

1.  promovarea, implementarea şi monitorizarea politicii de dezvoltare şi cooperare a Uniunii, în special în ce priveşte: 

(a) dialogul politic cu ţările în curs de dezvoltare, în cadru bilateral şi în organizaţii internaţionale sau foruri interparlamentare; 

(b) ajutorul şi acordurile de cooperare cu ţările în curs de dezvoltare; 

(c) promovarea valorilor democratice, a bunei guvernări şi a drepturilor omului în ţările în curs de dezvoltare;  

2. aspectele legate de Acordul de parteneriat între ţările ACP şi Uniunea Europeană şi relaţiile cu organismele responsabile; 

3. implicarea Parlamentului în trimiterea de observatori la alegeri electorale, când este cazul, în cooperare cu alte comisii şi delegaţii relevante. 

Comisia coordonează lucrările delegaţiilor interparlamentare şi ale delegaţiilor ad hoc care ţin de competenţa sa. 

 

3. Comerţ internaţional

 Are competenţe legate de implementarea politicii comerciale comune a Uniunii Europene şi relaţiile externe, în special: 

1. relaţiile financiare, economice şi comerciale cu statele terţe şi cu organizaţiile regionale; 

2. măsurile de armonizare tehnică şi standardizare în domeniile acoperite de instrumentele prevăzute de dreptul internaţional; 

3. relaţiile cu organizaţiile internaţionale competente şi cu organizaţiile care promovează integrarea regională, economică şi comercială în afara Uniunii Europene; 

4. relaţiile cu OMC, inclusiv dimensiunea parlamentară. 

Comisia ţine legătura cu delegaţiile interparlamentare şi cu cele ad hoc competente în aspecte economice şi comerciale în relaţiile cu statele terţe. 

4. Buget 

Atribuţii: 

1. perspectivele financiare multianuale privind veniturile şi cheltuielile Uniunii şi resursele proprii ale acesteia; 

2. prerogativele Parlamentului European în ceea ce priveşte bugetul Uniunii Europene, precum şi negocierea şi implementarea acordurilor interinstituţionale din acest domeniu; 

3. estimările  Parlamentului în conformitate cu procedurile definite în Regulament; 

4. bugetul organismelor descentralizate; 

5. activităţile financiare ale Băncii Europene de Investiţii; 

6. alocarea şi distribuirea resurselor financiare destinate Fondului European pentru Dezvoltare, fără a aduce atingere competenţelor comisiei responsabile de Acordul de Partneriat ACP - UE; 

7. implicaţiile financiare şi compatibilitatea tuturor actelor comunitare cu Perspectivele Financiare Multianuale, fără a aduce atingere competenţelor comisiilor însărcinate; 

8. urmărirea şi evaluarea implementării bugetului curent,  ţinând cont de art. 72(1), a sumelor alocate de la buget, a procedurilor referitoare la situaţia efectivelor, a alocărilor de sume pentru administraţie şi a avizelor referitoare la proiecte de construcţie care necesită fonduri importante;   

9. Regulamentul financiar, mai puţin aspectele referitoare la implementarea, managementul şi controlul bugetar.  

5. Control bugetar 

Atribuţii: 

1. controlul implementării bugetului Uniunii şi al Fondului European de Dezvoltare şi deciziile referitoare la acordarea descărcării bugetare de către Parlamentul European, inclusiv procedura internă de descărcare bugetară şi alte măsuri care însoţesc astfel de decizii; 

2. încheierea, prezentarea şi auditarea conturilor şi a fişelor contabile ale Uniunii, a instituţiilor şi a altor organisme finanţate de Uniune, inclusiv stabilirea sumelor deductibile şi încheierea situaţiei contabile; 

3. controlul activităţilor financiare ale Băncii Europene de Investiţii; 

4. monitorizarea raportului cost/beneficii  în diversele scheme de finanţare ale Comunităţii, în implementarea politicilor Uniunii; 

5. analizarea fraudelor şi a neregularităţilor din implementarea bugetului Uniunii, adoptarea măsurilor de prevenire şi urmărire în justiţie a unor astfel de cazuri şi protejarea intereselor financiare ale Uniunii în general; 

6. relaţionarea cu Curtea de Conturi, numirea membrilor şi analizarea rapoartelor acesteia; 

7. Regulamentul financiar, sub aspectul implementarii, managementului şi controlului bugetar. 

6. Afaceri Economice şi Monetare 

Atribuţii: 

1. politicile economice şi monetare ale Uniunii, funcţionarea Uniunii Economice şi Monetare şi a sistemului financiar şi monetar european (inclusiv relaţiile cu organizaţiile şi instituţiile responsabile); 

2. libera circulaţie a capitalului şi a plăţilor (plăţile transfrontaliere, zona unică de plăţi, balanţa de plăţi, mişcările de capital şi  politica de acordare a creditelor bancare, controlul mişcărilor de capital iniţiate într-un stat terţ, măsuri de încurajare a exportului de capital al Uniunii); 

3. sistemul monetar şi financiar (inclusiv relaţiile cu instituţiile şi organismele monetare şi financiare); 

4. reglementările privind concurenţa şi ajutoarele de stat şi publice; 

5. reglementările referitoare la impozite; 

6. reglementarea şi supervizarea serviciilor financiare, a instituţiilor, a pieţelor financiare, inclusiv rapoartele financiare, audit, procedura contabilă, gestiunea de întreprindere şi alte aspecte de drept comercial referitoare la serviciile financiare. 

7. Ocuparea forţei de muncă şi afaceri sociale

Atribuţii: 

1. politica pentru ocuparea forţei de muncă şi toate aspectele legate de politica socială, cum ar fi condiţiile de lucru, securitatea şi protecţia socială; 

2. sănătatea şi măsurile de siguranţă la locul de muncă; 

3. Fondul Social European; 

4. politica de formare profesională, inclusiv calificările profesionale; 

5. libera circulaţie a lucrătorilor şi a pensionarilor; 

6. dialogul social; 

7. toate formele de discriminare la locul de muncă şi pe piaţa muncii, cu excepţia discriminărilor de gen;   

8. relaţiile cu: 

-   Centrul european pentru dezvoltarea formării profesionale (Cedefop); 

-   Fundaţia europeană pentru îmbunătăţirea condiţiilor de viaţă şi de muncă; 

-   Fundaţia europeană de formare profesională; 

-   Agenţia europeană pentru siguranţă şi sănătate la locul de muncă; 

- relaţiile cu alte organisme responsabile ale Uniunii Europene şi ale altor organizaţii internaţionale. 

8. Mediu, Sănătate publică şi siguranţă alimentară

Are competenţe în politica din domeniul mediului şi a măsurilor de protecţie a mediului, în special în ce priveşte: 

 (a) poluarea aerului, a solului şi a apei, gestiunea şi reciclarea deşeurilor, a substanţelor periculoase şi a compuşilor chimici, poluarea fonică, modificările climatice şi protejarea biodiversităţii; 

(b) dezvoltarea durabilă; 

(c) măsurile de la nivel internaţional şi regional şi acordurile care vizează protecţia mediului; 

(d) refacerea zonelor afectate de poluare; 

(e) protecţia civilă; 

(f) Agenţia Europeană pentru Mediu; 

2. sănătatea publică, în special: 

(a) programele şi acţiunile specifice din domeniul sănătăţii publice; 

(b) produsele farmaceutice şi cosmetice; 

(c) riscurile pentru sănătate inerente bioterorismului; 

(d) Agenţia Europeană pentru Evaluarea Medicamentelor  şi Centrul European pentru Prevenirea şi Controlul Bolilor; 

3. sănătatea alimentară, în special: 

(a) etichetarea şi siguranţa alimentelor; 

(b) legislaţia din domeniul veterinar şi cea privind protecţia contra riscurilor pentru sănătatea oamenilor; controalele pentru respectarea normelor igienice a alimentelor şi a echipamentelor din industria alimentară; 

(c) Agenţia  Europeană pentru Securitatea  Alimentelor şi Oficiul Alimentar şi Veterinar European. 

9. Industrie, cercetare şi energie

Atribuţii: 

1. politica industrială a Uniunii Europene şi implementarea de noi tehnologii, inclusiv măsuri referitoare la IMM-uri; 

2. politica de cercetare a Uniunii, inclusiv diseminarea şi exploatarea rezultatelor cercetării; 

3. politica din domeniul spaţiului cosmic; 

4. activităţile Centrului Comun de Cercetare şi a Biroului Central pentru Măsuri Nucleare, precum şi pentru JET, ITER şi alte proiecte din aceeaşi zonă; 

5. măsurile comunitare referitoare la politica energetică în general şi la securizarea furnizării de energie şi eficienţă energetică, inclusiv stabilirea şi dezvoltarea de reţele transeuropene în sectorul infrastructurii energetice; 

6. Tratatul Euratom şi Agenţia de Aprovizionare Euratom, securitatea nucleară, scoaterea din uz a instalaţiilor vechi şi eliminarea deşeurilor nucleare; 

7. societatea informaţională şi tehnologia informaţiei, inclusiv înfiinţarea şi dezvoltarea de reţele transeuropene în sectorul infrastructurii telecomunicaţiilor. 

10. Piaţa Internă şi protecţia consumatorilor

Atribuţii: 

1. coordonarea la nivel comunitar a legislaţiilor naţionale din domeniul Pieţei Interne şi a uniunii vamale, în special în ceea ce priveşte: 

a) libera circulaţie a bunurilor, sub aspectul armonizării normelor tehnice; 

b) libertatea de stabilire; 

c) libera prestare a serviciilor, mai puţin în sectorul financiar şi poştal; 

2. măsurile vizând identificarea şi eliminarea măsurilor potenţial restrictive, care ar putea afecta Piaţa Internă; 

3. promovarea şi protejarea intereselor economice ale consumtorilor, cu excepţia măsurilor privind sănătatea publică şi securitatea alimentară, în cadrul stabilit de Piaţa Internă. 

11. Transport şi turism

Atribuţii: 

1. aspectele legate de elaborarea unei politici comune pentru transportul feroviar, rutier, fluvial, maritim şi aerian, în special în ceea ce priveşte: 

(a) regulile comune aplicabile transporturilor în Uniunea Europeană; 

(b) stabilirea şi dezvoltarea reţelelor transeuropene în domeniul infrastructurii; 

(c) furnizarea de servicii de transport şi  stabilirea de relaţii în domeniul transportului cu ţările terţe; 

(d) siguranţa trasportului; 

(e) relaţiile cu organismele internaţionale din domeniul transporturilor; 

2. serviciile poştale; 

3. turismul. 

12. Dezvoltare regională

În competenţa acestei comisii este politica regională şi de coeziune, în special: 

 (a) Fondul European pentru Dezvoltare Regională, Fondul de Coeziune şi alte instrumente de politică regională de care dispune Uniunea; 

(b) evaluarea impactului politicilor Uniunii asupra coeziunii economice şi sociale; 

(c) coordonarea instrumentelor structurale ale Uniunii; 

(d) cooperarea cu regiunile cele mai îndepărtate şi cu insulele statelor membre, precum şi cooperarea transfrontalieră şi interregională; 

(e) relaţia cu Comitetul Regiunilor, cu organizaţiile de cooperare interrergională şi cu autorităţile locale şi regionale. 

13. Agricultură şi dezvoltare rurală

Atribuţii: 

1. funcţionarea şi dezvoltarea Politicii Agricole Comune; 

2. dezvoltarea rurală, inclusiv activităţile instrumentelor financiare relevante; 

3. legislaţia referitoare la: 

(a) aspectele legate de sănătatea animalelor şi a plantelor şi furajele pentru animale, cu condiţia ca aceste măsuri să facă referire la reducerea riscurilor pentru sănătatea oamenilor; 

(b) creşterea animalelor; 

4. îmbunătăţirea calităţii produselor agricole; 

5. aprovizionarea cu materii prime agricole; 

6. Oficiul Comunitar pentru Varietatea Plantelor; 

7. silvicultura. 

14.  Pescuit 

Atribuţii: 

1. funcţionarea şi dezvoltarea politicii comune de pescuit şi gestionarea acesteia; 

2. conservarea resurselor piscicole; 

3. organizarea comună de piaţă pentru produsele piscicole; 

4. politica structurală în sectorul pescuitului şi al acvaculturii,  inclusiv instrumentele financiare  de orientare a pescuitului; 

5. acordurile internaţionale din domeniul pescuitului.

15.   Cultură şi educaţie 

 Competenţele comisiei sunt: 

1. aspectele culturale din Uniunea Europeană, în special: 

(a) îmbunătăţirea nivelului de educaţie şi diseminarea culturii; 

(b) protejarea şi promovarea diversităţii lingvistice şi culturale; 

(c) conservarea şi salvarea patrimoniului cultural, a schimburilor culturale şi a creaţiei artistice; 

2. politica Uniunii din domeniul educaţiei, inclusiv  în ceea ce priveşte învăţământul universitar, promovarea unui sistem de şcoli europene şi a formării continue; 

3. politica din domeniul audiovizual şi aspectele culturale şi educaţionale ale societăţii informaţionale; 

4. politica pentru tineret şi elaborarea unei politici pentru sporturi şi petrecerea timpului liber; 

5. politica difuzării de informaţie şi pentru media; 

6. cooperarea cu terţe state din domeniul cultural şi educaţional şi relaţiile cu organismele şi instituţiile internaţionale relevante. 

16.   Afaceri juridice 

Atribuţii: 

1. interpretarea şi aplicarea legislaţiei comunitare, conformitatea actelor Uniunii Europene cu dreptul primar, în special alegerea bazei legale şi respectarea principiilor subsidiarităţii şi proporţionalităţii; 

2. interpretarea şi aplicarea dreptului internaţional, cu referire la aspectele care privesc Uniunea Europeană; 

3. simplificarea legislaţiei comunitare, în special propunerile legislative pentru codificarea oficială a acesteia; 

4. protecţia legală a drepturilor şi a prerogativelor Parlamentului, inclusiv implicarea în acţiunile înaintate Curţii de Justiţie  şi Tribunalului de Primă Instanţă; 

5. actele comunitare care afectează ordinea juridică internă din statele membre, mai ales din următoarele domenii: 

(a) dreptul civil şi comercial; 

(b) dreptul întreprinderii; 

(c) dreptul proprietăţii intelectuale; 

(d) dreptul procesual; 

6. responsabilitatea pe probleme de mediu şi sancţiunile împotriva criminalităţii din domeniul mediului; 

 7. problemele etice ridicate de noile tehnologii, în strânsă colaborare cu comisiile relevante; 

8. statutul deputaţilor şi al funcţionarilor Comunităţilor Europene; 

9. privilegiile şi imunităţile; 

10. organizarea Curţii de Justiţie; 

11. Oficiul pentru Armonizarea  Pieţei Interne. 

17. Drepturi civile, justiţie şi afaceri interne 

Competenţele comisiei sunt: 

1. protecţia drepturilor cetăţeneşti, ale omului şi ale drepturilor fundamentale pe teritoriul Uniunii Europene, inclusiv protecţia minorităţilor, conform prevederilor tratatelor Uniunii Europene şi ale Cartei Drepturilor Fundamentale; 

2. măsurile necesare pentru combaterea oricărei forme de discriminare, altele decât cele de gen sau la locul de muncă sau pe piaţa muncii; 

3. legislaţia privind transparenţa şi protecţia persoanelor fizice în procesarea datelor cu caracter personal; 

4. înfiinţarea şi consolidara unui spaţiu de libertate, securitate şi justiţie, în special: 

(a) măsurile referitoare la accesul şi circulaţia persoanelor, la azil şi migraţie, precum şi cooperarea judiciară şi administrativă în aspecte de drept civil; 

(b) măsurile privind managementul integrat al frontierelor comune; 

(c) măsurile referitoare la cooperarea poliţienească şi judiciară în materie penală; 

5. Observatorul European pentru Droguri şi Dependenţă de Droguri  şi Centrul European de Monitorizare al Fenomenelor Rasiste şi Xenofobe, Europol, Eurojust, Cepol şi alte organisme şi agenţii din acelaşi domeniu; 

6.   constatarea unui risc clar de violare gravă de către un stat membru a principiilor comune tuturor statelor membre. 

18. Afaceri constituţionale 

Competenţele comisiei sunt: 

1. aspectele instituţionale ale procesului de integrare europeană, în special din cadrul pregătirii şi desfăşurării lucrărilor conferinţelor interguvernamentale şi a convenţiilor; 

2. implementarea prevederilor  tratatelor UE şi ale evaluării punerii în practică ale acestora; 

3. consecinţele instituţionale ale negocierilor duse de Uniune în vederea extinderii; 

4. relaţiile interinstituţionale, inclusiv examinarea acordurilor interinstituţionale ce decurg din aplicarea Art. 120 (2) din Regulament, în vederea aprobării acestora de către Parlament; 

5. procedura electorală uniformă; 

6. partidele politice de la nivelul Uniunii Europene, fără a aduce atingere competenţelor Biroului; 

7. determinarea existenţei unei încălcări grave şi persistente  de către un stat membru a principiilor comune ale statelor membre; 

8. interpretarea şi punerea în aplicare a Regulamentului şi a propunerilor pentru amendamente la acesta. 

19. Drepturile femeii şi egalitatea de gen 

Atribuţii: 

1. definirea, promovarea şi protejarea drepturilor femeii în Uniunea Europeană şi măsurile comunitare conexe; 

2. promovarea drepturilor omului în statele terţe; 

3. politica de oportunităţi egale, inclusiv egalitatea între femei şi bărbaţi în ceea ce priveşte accesul pe piaţa muncii şi tratamentul la locul de muncă; 

4. eliminarea oricărei forme de discriminare bazate pe gen; 

5. implementarea şi dezvoltarea politicilor de gen în toate sectoarele; 

6. urmărirea şi implementarea  acordurilor internaţionale şi a convenţiilor referitoare la drepturile femeii; 

7. politica informaţională pentru femei.

20. Petiţii

 Această comisie are următoarele competenţe: 

1. petiţiile; 

2. relaţia cu Mediatorul European.

Comisii temporare 

21. Prăbuşirea societăţii de asigurări “Viaţă echitabilă”; 

22.  Presupusa tranzitare şi deţinere ilegală a prizonierilor de către CIA pe teritoriul statelor membre. 

III. Rolul comisiilor permanente ale Parlamentului European

Comisiile Parlamentului European nu sunt competente să adopte ele însele propunerile de directive sau de regulamente care le sunt prezentate de către Comisia Europeană, dar, în general, plenul adoptă poziţia la care a ajuns comisia de specialitate într-un anumit domeniu.

Aşadar, influenţa acestora în cadrul Parlamentului European impune prezenţa europarlamentarilor la Bruxelles în comisiile permanente, în măsura în care deciziile adoptate aici sunt de cele mai multe ori identice cu cele luate în sesiunea plenară. Din acest punct de vedere, comisiile dispun deci de o putere esenţială.

Rolul important al comisiilor parlamentare şi al membrilor lor nu înseamnă însă că toate dispun de prerogative identice.

Cele patru mari competenţe ale Parlamentului European sunt: bugetară, legislativă, de aprobare şi de control. Anumite comisii parlamentare pot fi însărcinate cu un sector de activitate în care Parlamentul European este învestit cu competenţe mixte (de exemplu, bugetară şi legislativă). Vom utiliza această tipologie pentru a prezenta o clasificare a comisiilor în funcţie de domeniul lor de activitate, deci în funcţie de influenţa lor.

Comisiile cu cele mai importante atribuţii legislative sunt: Comisia pentru Piaţa Internă şi protecţia consumatorilor, Comisia pentru afaceri juridice, Comisia pentru afaceri economice şi monetare, Comisia pentru comerţ internaţional, Comisia pentru industrie, cercetare şi energie, Comisia pentru ocuparea forţei de muncă şi afaceri sociale, Comisia pentru mediu, sănătate publică şi securitate alimentară.

Înfiinţarea Pieţei Interne în 1992 a făcut ca Parlamentul European să devină un autentic colegiuitor la nivel comunitar. Astfel, în organizarea şi reglementarea acestui spaţiu economic, comercial şi financiar, eurodeputaţii exercită prerogativele cele mai extinse, împreună cu membrii Consiliului Uniunii Europene.

Comisiile parlamentare care exercită cea mai mare influenţă în acest domeniu sunt următoarele: Comisia pentru afaceri juridice, Comisia pentru Piaţa Internă şi protecţia consumatorilor, Comisia pentru afaceri economice şi monetare, Comisia pentru industrie, cercetare şi energie, Comisia pentru comerţ internaţional, Comisia pentru ocuparea forţei de muncă şi afaceri sociale, Comisia pentru mediu, sănătate publică şi securitate alimentară.

Sub aspect bugetar, comisiile parlamentare cele mai importante sunt: Comisia pentru agricultură şi dezvoltare rurală, care consumă cea mai mare parte din bugetul comunitar, Comisia pentru dezvoltarea regională, Comisia pentru transport şi turism, Comisia pentru industrie, cercetare şi energie, Comisia pentru comerţ internaţional, având în vedere ponderea acestor activităţi în bugetul global.

Comisiile parlamentare însărcinate cu pregătirea şi urmărirea deciziilor pe care Parlamentul European le ia în materie bugetară au o influenţă determinantă.

Astfel, membrii Comisiei pentru buget examinează împreună cu Consiliul Uniunii Europene proiectul de buget anual propus de Comisia Europeană. Actul de votare a bugetului fiind codecizional, numărul eurodeputaţilor implicaţi nu se limitează la membrii acestei comisii.

Comisiile parlamentare însărcinate cu urmărirea politicilor comunitare care consumă cea mai mare parte din bugetul comunitar au un rol deosebit de important. Acesta este cazul Comisiei pentru agricultură şi dezvoltare rurală (peste 45% din bugetul comunitar), al Comisiei pentru dezvoltarea regională, al Comisiei pentru transport şi turism (politica regională reprezentând mai puţin de o treime din buget), al Comisiei pentru industrie, cercetare şi energie şi al Comisiei pentru comerţ internaţional (bugetul comunitar alocat cercetării reprezintă aproximativ 10% din bugetul total). În domeniul Politicii Agricole Comune, Parlamentul European nu are ultimul cuvânt în privinţa cheltuielilor obligatorii, astfel încât membrii comisiei de resort şi în general eurodeputaţii nu au decât o influenţă limitată.

În acest sens, comisiile parlamentare însărcinate cu controlul programelor comunitare finanţate cel mai modest sunt Comisia pentru cultură şi educaţie, îndeosebi în privinţa programelor de educaţie (Erasmus) şi formare, şi Comisia pentru ocuparea forţei de muncă şi afaceri sociale, însărcinată cu controlul utilizării Fondului Social European.

În domeniul controlului exercitat de către Parlamentul European, trebuie subliniat că acesta şi-a sporit atribuţiile de control asupra Comisiei Europene, de unde rezultă importanţa comisiilor care au aceste competenţe. Este cazul Comisiei pentru control bugetar, care supraveghează Comisia Europeană asupra modului în care implementează programele şi deciziile comunitare cărora li se alocă părţi din bugetul comunitar.

Din punct de vedere simbolic, acesta este şi cazul Comisiei pentru petiţii, însărcinată cu acordarea de asistenţă cetăţenilor statelor membre în raport cu administraţia comunitară, mai ales în privinţa cererilor lor faţă de Comisia Europeană.

În ceea ce priveşte controlul politic asupra Executivului, Parlamentul European, în integralitatea sa, este cel învestit cu atribuţii de a interpela, critica sau cenzura Comisia Europeană.

Comisiile mai puţin influente în raport cu interesele naţionale sunt: Comisia pentru libertăţi civile, justiţie şi afaceri interne, Comisia pentru afaceri externe, Subcomisia pentru drepturile omului, Subcomisia pentru securitate şi apărare, Comisia pentru afaceri constituţionale, Comisia pentru dezvoltare. Acest „deficit de influenţă” se datorează şi faptului că în aceste domenii competenţele Uniunii Europene sunt limitate, domeniile rămânând preponderent naţionale.

Unele dintre comisiile Parlamentului European sunt însărcinate cu urmărirea acţiunilor comunitare ce ţin de cooperarea interguvernamentală. Acesta este cazul Comisiei pentru libertăţi civile, justiţie şi afaceri interne, al Comisiei pentru afaceri externe, al Subcomisiei pentru drepturile omului, al Subcomisiei pentru securitate şi apărare, al Comisiei pentru dezvoltare şi al Comisiei pentru afaceri constituţionale.

Aceste comisii sunt însărcinate cu domenii de activitate în care competenţele conferite Uniunii Europene au crescut în ultimul timp, rămânând însă limitate. Ele îşi exercită misiunile în domeniile în care competenţa decizională aparţine Consiliului Uniunii Europene şi guvernelor naţionale, în detrimentul triunghiului instituţional clasic, deci şi al Parlamentului European
. Membrii Comisiei pentru afaceri constituţionale au avut un rol determinant în redactarea Cartei Europene a Drepturilor Fundamentale şi în elaborarea Constituţiei Europene, a cărei finalizare a depins însă de bunăvoinţa cvasiexclusivă a şefilor de state şi de guverne din statele membre.

Anumite comisii au ca atribuţie pregătirea lucrărilor Parlamentului European atunci când acesta trebuie să dea un aviz conform, ca de exemplu în cazul aderării unui nou stat la Uniune, al încheierii unui acord de asociere sau al revizuirii tratatelor constitutive. Practica demonstrează însă că legitimitatea Parlamentului European este fragilă în aceste domenii şi că, de fiecare dată când eurodeputaţii au tendinţa de a se opune unei decizii a Comisiei Europene susţinute de către guvernele naţionale, nu au altă soluţie decât să-şi dea acordul.

Comisiile parlamentare şi membrii lor au o anumită competenţă de apreciere, însă influenţa lor efectivă este deocamdată redusă. Ele sunt, aşadar, organe ale Parlamentului European care emit documente ce nu au forţă juridică obligatorie, cum ar fi rapoartele sau avizele.

� Ediţia a 16-a, septembrie 2005.


� Comisii parlamentare temporare ce pot fi instituite de către Parlamentul European la cererea a cel puţin un sfert din totalul membrilor săi, în scopul examinării unor acuzaţii de încălcare a dreptului comunitar. Comisiile de anchetă reprezintă instituţii noi, create prin Tratatul de la Maastricht.


� Acronimele reprezintă prescurtarea denumirii comisiilor în limba franceză.


� Urmează decizia de la nivelul grupurilor politice şi sesiunea plenară.


� 11 din cele 12 sesiuni plenare ale Parlamentului European se ţin la Strasbourg, iar a douăsprezecea  se ţine la Bruxelles.


� Lunar, primele două săptămâni sunt alocate lucrărilor în comisii, a treia săptămână celor de la nivelul grupurilor politice, iar a patra sesiunii plenare.


� Este cazul pilonilor doi şi trei, consacraţi politicii externe şi de securitate şi cooperării poliţieneşti şi judiciare.

